tartuNLP/wikipedia-smugri-20251201 huggingface dataset:
Porsche Taycan

Porsche Taycan on Porschen vuodesta 2019 lähtien valmistama edustusluokan neliovinen sedan-korinen sähköautomalli. Samaan tekniikkaan perustuu hieman myöhemmin esitelty Audi e-tron GT. Nimi ”Taycan” tulee turkin kielestä ja tarkoittaa ”vilkasta nuorta hevosta”, jolla viitataan Porschen logossa esiintyvään Stuttgartin vaakunaan, jossa on kuvattuna takajaloilleen nouseva hevonen.
Vuoden 2019 Euro NCAP -kolaritestistä Taycan sai tulokseksi täydet viisi tähteä.
Taycan esiteltiin Frankfurtin autonäyttelyssä syyskuussa 2019. Mallin konseptiversio Mission E oli ollut esillä samassa näyttelyssä vuonna 2015. Tuotantomallissa pyrittiin säilyttämään suurin osa konseptiauton muotoiluelementeistä. Autossa on kuitenkin B-pilari ja normaalit ovet, kun taas konseptiautossa oli kaappariovet eikä lainkaan B-pilaria.
Taycan perustuu Porschen varta vasten sähköautomalleja varten kehittämälle J1-pohjalevylle. Autossa on kaksi sähkömoottoria, yksi kummallakin akselilla. Etumoottorilla on aina kiinteä välityssuhde, kun taas takamoottorin vaihteistolla on kaksi nopeutta eri ajotilanteita varten. Ensimmäisenä esiteltiin suorituskykyisimmät Turbo- ja Turbo S -malliversiot. Sähkömoottorissa ei luonnollisesti voi olla turboahdinta, mutta Porsche nimesi mallit noudattaen samaa tapaa kuin polttomoottorimalleissaan. Turbon hetkellinen huipputeho on 671 hevosvoimaa ja Turbo S:n 750 hevosvoimaa. Normaalikäytössä kummankin mallin moottorien teho on kuitenkin 617 hevosvoimaa. Hieman myöhemmin esiteltiin perusmalli 4S, joka on saatavana kahdella eri kokoisella akulla. Performance Battery -versiossa tehoa on 530 hevosvoimaa, Performance Battery Plussassa 571 hevosvoimaa. Jälkimmäisessä versiossa on Taycan-malliston pisin toimintamatka, 463 kilometriä.
Maaliskuussa 2021 Porsche esitteli farmarimalli Taycan Cross Turismon. Autossa on vakiona Gravel Mode -ajotila, joka helpottaa ajamista epätasaisella tiellä. Lisävarusteena saa Off-Road-paketin, joka nostaa auton maavaraa 30 millimetrillä. 
2022 tammikuussa Porsche julkaisi Taycan Sport Turismon, joka on suunnattu niille, jotka haluavat Cross Turismon käytännöllisyyden tavallisen Taycanin urheilullisuuden kera. Kaikki Sport Turismon variantit tulivat Suomeen maaliskuun puolivälissä 2022. Variantit ovat samat kuin Cross Turismossa ja perus Taycanissa.
Toyota Prius C

Toyota Prius C on Toyotan vuosina 2011–2021 valmistama pieni hybridiautomalli, joka perustuu samalle pohjalevylle kuin esimerkiksi Toyota Yaris. Japanissa mallia myytiin nimellä Toyota Aqua. Euroopan markkinoille autoa ei tuotu lainkaan, sillä Toyotalla oli eurooppalaisessa mallistossaan Yariksen hybridiversio.
Malli esiteltiin Aqua-nimisenä Tokion autonäyttelyssä marraskuussa 2011. Autossa on nelisylinterinen 1,5-litrainen (74 hv) bensiinimoottori sekä 61-hevosvoimainen sähkömoottori, joiden yhteisteho on 100 hevosvoimaa. Voimansiirtona on portaaton CVT-automaattivaihteisto ja etuveto.
Los Angelesin autonäyttelyssä marraskuussa 2014 esiteltiin kasvojenkohotuksen kokenut Prius C. Uudistuksia tehtiin etusäleikköön sekä ajo- ja takavaloihin.
Toinen kasvojenkohotus tuli vuonna 2017, jolloin malliin tehtiin muutoksia etupuskuriin, ajo- ja takavaloihin, etusäleikköön sekä konepeltiin. Autosta esiteltiin samalla myös crossover-versio, jossa on koria suojaavia mustia muoviosia, kattokaiteet ja perusmallista eroavia ulkonäöllisiä yksityiskohtia.
BMW X4 (F26)

BMW F26 on BMW X4:n ensimmäisen sukupolven malli, jota valmistettiin vuosina 2014–2018. Sen seuraajaksi tuli BMW G02.
BMW X4 (F26) 2014–2018.
BMW F26 esiteltiin New Yorkin autonäyttelyssä huhtikuussa 2014. Se perustuu X3 (F25) -malliin, mutta on muotoiltu coupémaisemmaksi. X3:een verrattuna X4 on 36 millimetriä matalampi ja 14 millimetriä pidempi.
BMW X4 (G02)

BMW G02 on BMW X4:n toisen sukupolven malli, jota on valmistettu vuodesta 2018 lähtien. Se korvasi edeltäneen F26-mallin.
BMW X4 (G02) 2018–.
BMW G02 esiteltiin Geneven autonäyttelyssä maaliskuussa 2018. Edeltäjäänsä verrattuna se kasvoi kokonaispituudeltaan 81 millimetriä, mutta on hieman aiempaa matalampi.
Vuoden 2017 Euro NCAP -kolaritestistä G02 sai tulokseksi täydet viisi tähteä.
Vuonna 2019 esiteltiin malliston huipulle X4 M, jossa on kaksoisturboahdettu 3,0-litrainen moottori teholtaan 480 hevosvoimaa. Competition-versiossa teho on nostettu 510 hevosvoimaan.
BMW X5 (F15)

BMW F15 on BMW X5:n kolmannen sukupolven malli, jota valmistettiin vuosina 2013–2018. Se korvasi edeltäneen E70-mallin ja seuraajaksi tuli G05. Malliin perustuu myös coupémaisempi X6 (F16).
BMW X5 (F15) 2013–2018.
BMW F15 esiteltiin Frankfurtin autonäyttelyssä syyskuussa 2013. Edeltäjäänsä verrattuna se on 32 millimetriä pidempi, viisi millimetriä leveämpi ja 14 millimetriä korkeampi. Se perustuu kuitenkin edelleen samalle pohjalevylle, mistä syystä akseliväli pysyi ennallaan.
Urheilullinen X5 M esiteltiin Los Angelesin autonäyttelyssä marraskuussa 2014 yhdessä sisarmallinsa X6 M:n kanssa.
BMW X5 (G05)

BMW G05 on BMW X5:n neljännen sukupolven malli, jota on valmistettu vuodesta 2018 lähtien. Se korvasi edeltäneen F15-mallin. Malliin perustuu myös coupémaisempi X6 (G06).
BMW X5 (G05) 2018–.
BMW G05 esiteltiin Pariisin autonäyttelyssä lokakuussa 2018. Se perustuu valmistajan modulaariselle CLAR-pohjalevylle. Edeltäjäänsä verrattuna auto kasvoi 36 millimetriä kokonaispituudeltaan, 42 millimetriä akseliväliltään, 66 millimetriä leveydeltään ja 19 millimetriä korkeudeltaan.
Vuoden 2018 Euro NCAP -kolaritestistä G05 sai tulokseksi täydet viisi tähteä.
Urheilullinen X5 M esiteltiin Los Angelesin autonäyttelyssä marraskuussa 2019 yhdessä sisarmallinsa X6 M:n kanssa. Auton moottorina on kaksoisturboahdettu 4,4-litrainen V8 teholtaan 600 hevosvoimaa. Competition-versiossa teho on nostettu 625 hevosvoimaan.
BMW X6 (E71)

BMW E71 on BMW X6:n ensimmäisen sukupolven malli, jota valmistettiin vuosina 2007–2014. Sen seuraajaksi tuli BMW F16.
BMW X6 (E71) 2007–2014.
BMW E71 esiteltiin lähes tuotantovalmiina konseptiautona Frankfurtin autonäyttelyssä syyskuussa 2007. Tuotantoversion ensiesittely oli Detroitin autonäyttelyssä seuraavan vuoden tammikuussa.
Urheilullinen X6 M esiteltiin New Yorkin autonäyttelyssä huhtikuussa 2009 yhdessä sisarmallinsa X5 M:n kanssa. Moottorina on kaksoisturboahdettu 4,4-litrainen V8 teholtaan 555 hevosvoimaa.
Geneven autonäyttelyssä maaliskuussa 2012 esiteltiin kasvojenkohotuksen kokenut malli, johon oli tehty uudistuksia muun muassa etusäleikköön. Sumuvalot nousivat myös aiempaa ylemmäksi.
Hyundai Ioniq

Hyundai Ioniq on Hyundain vuosina 2016–2022 valmistama keskiluokan hybridi- ja sähköautomalli. Se jakaa perusrakenteensa Hyundai Nexon ja Kia Niron kanssa.
Vuoden 2016 Euro NCAP -kolaritestistä Ioniq sai tulokseksi täydet viisi tähteä.
Ioniq esiteltiin Etelä-Koreassa tammikuussa 2016. Se oli maailman ensimmäinen automalli, joka oli saatavana sekä tavallisena että ladattavana hybridinä kuin myös täyssähköisenä versiona. Euroopassa mallin ensiesittely oli Geneven autonäyttelyssä saman vuoden maaliskuussa, Pohjois-Amerikassa puolestaan myöhemmin samassa kuussa järjestetyssä New Yorkin autonäyttelyssä.
Hybridimallissa on nelisylinterinen 1,6-litrainen (104 hv) bensiinimoottori sekä 43-hevosvoimainen sähkömoottori, joiden yhteisteho on 139 hevosvoimaa. Akku on 1,6-kilowattituntinen. Voimansiirtona on kuusiportainen kaksoiskytkinvaihteisto ja etuveto. Ladattavassa hybridimallissa on tehokkaampi 60-hevosvoimainen sähkömoottori ja suurempi 8,9 kilowattitunnin akku. Täyssähköisessä mallissa sähkömoottorin teho on 120 hevosvoimaa ja akku on 28-kilowattituntinen.
Vuonna 2019 Ioniqiin tehtiin uudistuksia muun muassa puskureihin sekä etu- ja takavaloihin ja kojetauluun. Sähköversiossa moottorin teho nousi 134 hevosvoimaan ja akku kasvoi 38,3-kilowattituntiseksi.
BMW X6 (F16)

BMW F16 on BMW X6:n toisen sukupolven malli, jota valmistettiin vuosina 2014–2019. Se korvasi edeltäneen E71-mallin ja seuraajaksi tuli G06.
BMW X6 (F16) 2014–2019.
BMW F16 esiteltiin Pariisin autonäyttelyssä lokakuussa 2014. Se perustuu samalle pohjalevylle kuin edeltäjänsä, mistä syystä akseliväli pysyi ennallaan.
Urheilullinen X6 M esiteltiin Los Angelesin autonäyttelyssä marraskuussa 2014 yhdessä sisarmallinsa X5 M:n kanssa.
BMW X6 (G06)

BMW G06 on BMW X6:n kolmannen sukupolven malli, jota on valmistettu vuodesta 2019 lähtien. Se korvasi edeltäneen F16-mallin.
BMW X6 (G06) 2019–.
BMW G06 esiteltiin Frankfurtin autonäyttelyssä syyskuussa 2019. Edeltäjäänsä verrattuna se kasvoi 26 millimetriä pituutta ja 15 millimetriä leveyttä, mutta on kuusi millimetriä aiempaa matalampi. Auto perustuu samalle modulaariselle CLAR-pohjalevylle kuin useimmat valmistajan mallit.
Urheilullinen X6 M esiteltiin Los Angelesin autonäyttelyssä marraskuussa 2019 yhdessä sisarmallinsa X5 M:n kanssa. Auton moottorina on kaksoisturboahdettu 4,4-litrainen V8 teholtaan 600 hevosvoimaa. Competition-versiossa teho on nostettu 625 hevosvoimaan.
Audi A6 (C7)

Audi A6 C7 (Typ 4G) on Audi A6:n neljännen sukupolven malli, jota valmistettiin vuosina 2011–2018. Se korvasi edeltäneen C6-mallin ja seuraajaksi tuli C8. 
Audi A6 C7 (2011–2018).
Neljännen sukupolven A6 esiteltiin Detroitin autonäyttelyssä tammikuussa 2011. Se perustuu samalle modulaariselle MLB-pohjalevylle kuin esimerkiksi pienempi Audi A4 ja suurempi A8.
Vuoden 2011 Euro NCAP -kolaritestistä A6 C7 sai tulokseksi täydet viisi tähteä.
Geneven autonäyttelyssä maaliskuussa 2012 esiteltiin A6 Allroad, joka on maastokelpoisempi versio Avant-farmarimallista.
Pariisin autonäyttelyssä lokakuussa 2014 esiteltiin kasvojenkohotuksen kokenut malli, johon oli tehty uudistuksia muun muassa etusäleikköön, puskureihin sekä takavaloihin.
Audi A6 (C8)

Audi A6 C8 (Typ 4K) on Audi A6:n viidennen sukupolven malli, jota on valmistettu vuodesta 2018 lähtien. Se korvasi edeltäneen C7-mallin. 
Audi A6 C8 (2018–).
Viidennen sukupolven A6 esiteltiin Geneven autonäyttelyssä maaliskuussa 2018. Se perustuu samalle modulaariselle MLB-pohjalevylle kuin esimerkiksi pienempi Audi A4 ja suurempi A8.
Vuoden 2018 Euro NCAP -kolaritestistä A6 C8 sai tulokseksi täydet viisi tähteä.
Kesällä 2019 esiteltiin A6 Allroad, joka on maastokelpoisempi versio Avant-farmarimallista. Sen maavara on 45 millimetriä perusmallia korkeampi ajokorkeuden ollessa korkeimmillaan.
Audi A8 (D4)

Audi A8 D4 (Typ 4H) on Audi A8:n kolmannen sukupolven malli, jota valmistettiin vuosina 2009–2017. Se korvasi edeltäneen D3-mallin ja seuraajaksi tuli D5.
Audi A8 D4 (2009–2017).
Kolmannen sukupolven A8 esiteltiin Miamissa marraskuussa 2009. Se perustuu samalle modulaariselle MLB-pohjalevylle kuin esimerkiksi pienemmät Audi A4 ja A6.
Pidennetty A8L esiteltiin Pekingin autonäyttelyssä huhtikuussa 2010. Normaaliin A8-malliin verrattuna se on 130 millimetriä pidempi sekä kokonaispituudeltaan että akseliväliltään.
Frankfurtin autonäyttelyssä syyskuussa 2013 esiteltiin kasvojenkohotuksen kokenut malli, johon tehtiin uudistuksia muun muassa puskureihin ja etusäleikköön. Se sai myös uudet LED-matriisivalot.
Audi A8 (D5)

Audi A8 D5 (Typ 4N) on Audi A8:n neljännen sukupolven malli, jota on valmistettu vuodesta 2017 lähtien. Se korvasi edeltäneen D4-mallin.
Audi A8 D5 (2017–).
Neljännen sukupolven A8 esiteltiin Barcelonassa heinäkuussa 2017, myöhemmin suurelle yleisölle syyskuussa järjestetyssä Frankfurtin autonäyttelyssä. Se perustuu samalle modulaariselle MLB-pohjalevylle kuin esimerkiksi pienemmät Audi A4 ja A6. Pidennetty A8L on normaaliin A8-malliin verrattuna 130 millimetriä pidempi sekä kokonaispituudeltaan että akseliväliltään.
Marraskuussa 2021 esiteltiin kasvojenkohotuksen kokenut A8, johon tehtiin pieniä muutoksia sekä keula- että peräosaan. Uusi ajovalojärjestelmä koostuu 1,3 miljoonasta valopikselistä, jonka ansiosta valo voidaan esimerkiksi ohjata valaisemaan tien eri alueita. Uudet takavalot on toteutettu OLED-tekniikalla. Täysin uutena malliversiona esiteltiin ainoastaan Kiinan markkinoilla myytävä A8L Horch, joka on vielä 13 senttimetriä normaalia A8L-mallia pidempi. Horchin on tarkoitus kilpailla samoista markkinoista Mercedes-Maybach-mallien kanssa.
Mercedes-Benz GLA-sarja (H247)

Mercedes-Benz H247 on Mercedes-Benz GLA-sarjan toisen sukupolven malli, jota on valmistettu vuodesta 2019 lähtien. Se korvasi edeltäneen X156-mallin.
Mercedes-Benz H247 esiteltiin joulukuussa 2019. Se perustuu samalle pohjalevylle kuin esimerkiksi A-sarja (W177). Malli on edeltäjäänsä yli 10 senttimetriä korkeampi, mutta 1,5 senttimetriä aiempaa lyhyempi.
Turkkilaisten maiden neuvosto

Turkkilaisten maiden neuvosto eli Turkkilaisia kieliä puhuvien maiden yhteistyöneuvosto on hallitustenvälinen järjestö, johon kuuluu turkkilaisia kieliä puhuvia maita. Neuvoston perustivat Azerbaidžan, Kazakstan, Kirgisia ja Turkki Nahitševanissa 3. lokakuuta 2009. Sen nykyiset jäsenmaat ovat Azerbaidžan, Kazakstan, Kirgisia, Turkki ja Uzbekistan, joiden lisäksi Unkari on neuvoston tarkkailijajäsen. Neuvoston sihteeristö sijaitsee Istanbulissa.
Vuonna 2024 neuvosto teki päätöksen yhteisen kirjaimiston käyttöönotosta. Kirjaimisto perustuu latinalaisiin aakkosiin ja siinä on 34 kirjainta.
Pääsihteerit.
Turkkilaisten maiden neuvoston pääsihteereinä ovat toimineet:
Joachim Zitting

Joachim (Joakim) Zitting (11. kesäkuuta 1806 Hankasalmi – 5. kesäkuuta 1876 Kuopio) oli suomalainen opettaja ja sanomalehden toimittaja.
Zittingin vanhemmat olivat Karttulan kappalainen Petter Joakim Zitting ja tämän ensimmäinen vaimo Brita Lagus. Hän opiskeli Kuopion triviaalikoulussa ja Porvoon lukiossa ja valmistui ylioppilaaksi Turussa vuonna 1826. Zitting opiskeli teologiaa Helsingin yliopistossa ja oli Savokarjalaisen osakunnan perustajajäsen. Hän valmistui filosofian kandidaatiksi ja maisteriksi vuonna 1840 ja hänet vihittiin papiksi Kuopiossa vuonna 1852.
Zitting työskenteli opettajana Porvoon pedagogiossa, Loviisan triviaalikoulussa ja Porvoon yläalkeiskoulussa ja sai vakinaisen viran jälkimmäisestä vuonna 1842. Vuosina 1844–1872 hän oli Kuopion lukion kreikkalaisen kirjallisuuden lehtori. Zitting toimi Kuopion tuomiokapitulin jäsenenä vuodesta 1851 ja sai rovastin arvon vuonna 1864. Hän työskenteli "Maamiehen Ystävän" toimittajana vuosina 1844–1850 ja 1852–1853.
Kihlakunnantuomari ja senaattori August Johannes Zitting oli Joachim Zittingin poika.
Friedrich von Bodenstedt

Friedrich Martin von Bodenstedt (1819−1892) oli saksalainen runoilija, professori ja teatterinjohtaja.
Bodenstedt vietti vuodet 1841−1847 Venäjällä, Kaukasiassa ja Armeniassa ja oli sen jälkeen vuodesta 1854 professorina Münchenin yliopistossa, ensin slaavilaisten kielten, sitten 1858 muinaisenglantilaisen kirjallisuuden professorina. Vuosina 1866−1869 hän oli Meiningenin hoviteatterin johtajana. Hänen kirjavaan eikä kovin omaperäiseen tuotantoonsa sisältyy draamoja, kertomuksia, runoja, kertovaisia runoelmia, kirjallisuushistoriallisia esityksiä, matkakertomuksia, runsaasti käännöksiä venäläisestä ja Shakespearen aikaisesta englantilaisesta kirjallisuudesta. Aikanaan sai suurta suosiota Mirzə Şəfi Vazehin runojen julkaisu kokoelmana "Lieder des Mirza Schaffy" (1851). Venäjän ja Kaukasian oloista hän julkaisi useita teoksia, esimerkiksi "Russische Fragmente" (kaksi osaa, 1862).
DeFord Bailey

DeFord Bailey (14. joulukuuta 1899 – 2. heinäkuuta 1982) oli yhdysvaltalainen country- ja bluesmuusikko. Hän oli ensimmäinen afroamerikkalainen esiintyjä Grand Ole Opry -musiikkiohjelmassa. Hänen tärkein instrumenttinsa oli huuliharppu, mutta hän osasi soittaa muitakin soittimia. Baileyn levyttämä ”Pan American Blues” vuodelta 1927 on maailman ensimmäinen blueslevy, jossa kuullaan huuliharppusoolo. Kappale kertoo samannimisestä junasta, tai tarkemmin sanottuna Bailey imitoi huuliharpulla junan ääniä. ”Pan American Blues” soitettiin useiden vuosien ajan lauantai-iltaisin Grand Ole Opryn avauskappaleena.
Bailey esiintyi kiertueilla aikansa kuuluisien tähtien kuten Roy Acuffin, Bill Monroen ja Uncle Dave Maconin kanssa. Yhdysvaltain etelävaltioissa voimassa olleiden Jim Crow -lakien vuoksi Baileyllä oli toistuvasti vaikeuksia löytää majoitusta ja jopa ruokaa kiertueiden aikana. Baileyn isovanhemmat olivat olleet nuoruudessaan orjia.
Bailey joutui lähtemään WSM-radiokanavalta vuonna 1941 esitysoikeuksia koskeneen kiistan vuoksi. Hän ei tämän jälkeen esiintynyt enää montaa kertaa julkisesti vaan hankki elantonsa muun muassa kengänkiillottajana ja majoittamalla ihmisiä kotonaan. Muutaman kerran hän kuitenkin palasi vielä Grand Ole Opryn lavalle vanhalla iällä.
Vuonna 2005 Bailey nimitettiin Country Music Hall of Fameen. Hänestä on tehty dokumenttiohjelma, joka esitettiin PBS-kanavalla vuonna 2019.
Phillips Brooks

Phillips Brooks (13. joulukuuta 1835 Boston, Massachusetts, Yhdysvallat – 23. tammikuuta 1893 Boston, Massachusetts, Yhdysvallat) oli yhdysvaltalainen episkopaalisen kirkon pappi ja piispa sekä virsirunoilija.
Brooks valmistui Harvard Collegesta 1855, ja hänet vihittiin papiksi 1859. Hän toimi Bostonin Trinity Churchin pappina ja vuosina 1891–1892 Massachusettsin piispana. 
O Little Town of Betlehem.
Hänet tunnetaan erityisesti joululaulun "O Little Town of Betlehem" kirjoittajana. Hän kirjoitti laulun pyhäkoulua varten. Innoituksen virteen hän sai käynnistään Betlehemissä jouluna 1865. Virressä oli alkuaan viisi säkeistöä, ja siitä on olemassa säkeistömäärältään erimittaisia versioita. Amerikassa tekstiin oli liitetty Brooksin seurakunnan urkuri Lewis H. Rednerin tekemä sävelmä. Kun se liitettiin 1906 "The English Hymna"l-kokoelmaan, sen toimittaja, säveltäjä Ralph Waughan Williams halusi siihen toisen sävelmän, joka pohjautuu englantilaiseen balladiperinteeseen. Sävelmä on vanha englantilainen kansanlaulu, joka tunnetaan nimellä "Forest Green".
Brooksin virrestä on eri kirjoissa useita erilaisia suomennoksia, ja niissä esiintyvät molemmat yllä mainitut sävelmät. Eri yhteyksissä se on julkaistu seuraavina suomennoksina:
Osip Bodjanski

Osip Maksimovitš Bodjanski (; 1808−1877) oli ukrainalaissyntyinen historian ja kirjallisuuden tutkija. Oltuaan pitkällä opintomatkalla slaavilaisissa maissa hän tuli 1842 slaavilaisten kansojen historian ja slaavilaisten kielten professoriksi Moskovan yliopistoon. Moskovan kirjallisuus- ja muinaismuistoseuran sihteerinä hän julkaisi sen vuosikirjassa "Tštenija" lukuisia Venäjän ja muiden slaavilaisten maiden historialle tärkeitä asiakirjoja ja tutkimuksia. Kun hän näiden joukossa julkaisi myöskin englantilaisen Giles Fletcherin 1500-luvulla tekemän kuvauksen matkastaan Moskovan valtakuntaan, hänet erotettiin 1848 hallinnollista tietä mainitun seuran sihteerin toimesta ja hänelle tarjottiin professorin paikka Kazanin yliopistossa. Kun Bodjanski kieltäytyi siirtymästä sinne, hänet erotettiin virastaan kokonaan. Vuoden päästä hän kuitenkin sai takaisin paikkansa Moskovassa.
Thomas Bodley

Thomas Bodley (1545−1613) oli englantilainen valtiomies ja oppinut. Hän laajensi tuntuvasti kuuluisaa Oxfordin yliopiston kirjastoa, joka hänen mukaansa sai nimen Bodleiana.
Calligra Suite

Calligra Suite on KDE-projektin kehittämä vapaan ja avoimen lähdekoodin toimisto-ohjelmistopaketti. Calligra on saatavilla FreeBSD:lle ja Linuxille, sekä ennakollisesti macOS:lle ja Windowsille.
Ohjelmaa on kehitetty myös Androidille.
Calligra tukee muun muassa avointa OpenDocument-tiedostomuotoa.
Historia.
Projekti syntyi kun suuri osa kehittäjistä siirtyi pois KOffice-projektista vuonna 2010. Kehittäjät lähtivät johtuen erimielisyydestä projektin hallinnasta ja aluksi Calligra oli forkki KOfficesta. Irtaantumisen seurauksena KDE-projekti ilmoitti Calligra Suiten olevan KOfficen seuraaja. KOffice ja Calligra olivat olemassa samaan aikaan vuosina 2010–2012 mutta KOfficen tuki loppui virallisesti vuonna 2014.
Ohjelmat.
Calligran sisältämät sovellukset:
Apusovellukset:
Muita sovelluksia, jotka ovat suosittuja myös erillään:
Vanhentuneita (ylläpitämättömiä) sovelluksia ovat Author ja Braindump.
Paratiisi (draamasarja)

Paratiisi on suomalais-espanjalainen rikosdraamasarja, jonka esittäminen alkoi Suomessa helmikuussa 2020. Sarjan päärooleissa ovat Riitta Havukainen, Fran Perea ja María Romero. "Paratiisin" on käsikirjoittanut Matti Laine ja ohjannut Marja Pyykkö.
Sarjan toinen tuotantokausi alkoi Yle Areenassa perjantaina 4. marraskuuta 2022 ja Yle TV1:llä sunnuntaina 6. marraskuuta 2022. Sarjan kolmas ja viimeinen kausi kuvattiin kesällä 2023 ja se julkaistiin Yle Areenassa sunnuntaina 1. syyskuuta 2024.
Synopsis.
Sarjan pääosassa on eläkeikää lähestyvä Oululainen rikostutkija Hilkka Mäntymäki (Riitta Havukainen), joka matkustaa Oulusta Espanjan Fuengirolaan kadonneen suomalaisperheen perässä ja päätyy tutkimaan suomalaisiin turisteihin ja paikkakunnalla vakituisesti asuviin suomalaisiin – etenkin naisiin – kohdistuneita henkirikoksia.
Ensimmäisen kauden keskiössä on huumekauppa ja siihen liittyvä rikollisuus, myöhemmin tapahtumien polttopisteenä on Hailuodossa 1990-luvulla pidetyn rippileirin vaikeaselkoinen seksivyyhti. Sivujuonena on Hilkan aviopuolison nopeasti etenevä muistisairaus ja Hilkan monisäikeinen, seksuaalisia ulottuvuuksia saava suhde hänen kanssaan työskentelevään espanjalaiseen poliisiin (Fran Perea).
Toisella kaudella keskiössä on pakolaisuus ja laiton elinkauppa. Hilkka Mäntymäki palaa Costa del Solille tutkimaan tuntemattoman suomalaismiehen murhaa, jonka kädessä on Oulun Kärpät -tatuointi, kun tutkimuksia Espanjassa johtava Luisa Salinas lähettää Hilkalle avunpyynnön. Andrés Villanuevan Suomen vierailu saa uuden käänteen, kun hän ryhtyy avustamaan Hilkkaa ja Kimiä (Asko Vaarala) raadollisen kansainvälisen rikollisorganisaation tutkimuksissa.
Kolmannella kaudella nuori espanjalais-suomalainen pariskunta löydetään ammuttuina Oulusta. Tapettu nainen on Kanariansaarilla vaikuttavan poliitikon tytär ja kuolema kaukana pohjoisessa nousee myös Espanjan uutisotsikoihin. Hilkka Mäntymäki aloittaa tutkinnan uuden rikospoliisin Jami Kalliolan (Juho Kuusamo) kanssa. Rikostutkinnan avuksi Hilkka saa tutut espanjalaiset kollegansa Andrés Villanuevan sekä Luisa Salinasin.
Julkaisut.
"Paratiisi" alkoi Suomessa 7. helmikuuta 2020, kun sen kaikki jaksot julkaistiin Yle Areenaan. Televisiossa sarja alkoi 9. helmikuuta 2020 Yle TV1 -kanavalla. Espanjassa sarja sai ensi-iltansa loppuvuodesta 2020 Orange TV:llä, joka on yksi maan suosituimmista suoratoistopalveluista. "Paratiisissa" puhutaan suomea, espanjaa sekä englantia, joten Espanjassa muun kieliset osuudet on dubattu espanjaksi. Sarjan espanjankielinen nimi on "Kosta".
Sarjan toista kautta alettiin esittämään marraskuussa 2022.
Sarjan kolmatta ja samalla viimeistä kautta alettiin esittämään syyskuussa 2024.
Jaksot.
1. kausi.
1 Keskikatsojamäärä ensiesityspäivänä
3. kausi.
Ensiesitys Yle Areena -palvelussa.
SSD (täsmennyssivu)

SSD voi tarkoittaa seuraavia:
Karl Heinrich von Bogatzky

Karl Heinrich von Bogatzky (1690 Jankowe, Sleesia – 1774) oli saksalainen hartauskirjailija ja virsirunoilija. Hän oli unkarilaista sukujuurta. Nuoruudessaan hän ihastui pietismiin ja opiskeli varsinkin Francken ja Freylinghausenin vaikutuksen alaisena teologiaa. Vaikka hän ei huonon terveytensä vuoksi voinut antautua papinvirkaan, hän vaikutti paljon yksityisenä sielunpaimenena ja myös kirjailijatoimellaan. Hänen luetuin kirjansa on ollut "Güldene Schatzkästlein der Kinder Gottes" (1718), josta on otettu kymmeniä painoksia.
Bogatzkyn virsi ”Wach’ auf, du Geist der ersten Zeugen” on Suomen evankelis-luterilaisen kirkon virsikirjassa virsi 168 nimellä ”Suo, Herra, sama henki meille”, suomentanut Elias Lönnrot.
Lakeside Airpark Finland

Lakeside Airpark Finland oli Mänttä-Vilppulaan suunniteltu hanke, jossa oli tavoitteena rakentaa asuin- ja yritysalue Sassin lentokentän ympärille. Rakentamisen suunniteltiin alkavan vuoden 2020 kesällä. Hankkeen päärahoittajana piti olla italialainen Osanna Group Srl 100 miljoonalla eurolla. Hanke kariutui syyskuussa 2021 Osanna Groupin vetäydyttyä hankkeesta oikeuteen tehtyjen valitusten, koronaviruspandemian ja julkisen paineen takia. Mänttä-Vilppulan kaupunki jatkaa alueen kehittämistä muilla tavoin. 
Rahoittajan Osanna Groupin taustoista oli ristiriitaista tietoa. Osanna Group ei kertonut hankkeen rahoitukseen käytettävien varojen alkuperää. Mänttä-Vilppulan kaupunki oli varautunut siirtämään sulkutilille 10 miljoonan euron takauksen, minkä johdosta hankkeesta valitettiin Hämeenlinnan hallinto-oikeuteen. Kaupunginjohtaja Markku Auvisen mukaan mahdolliset riskit olivat rahoittajalla, ei kaupungilla. Kaupungin osuus oli hänen mielestään kunnallistekniikan rakentamisessa. Hämeenlinnan hallinto-oikeus totesi marraskuussa 2021 Mänttä-Vilppulan valtuuston päätöksen osallistua hankkeeseen olleen laiton.
Kääpiöhutia

Kääpiöhutia ("Mesocapromys nanus") on hutioiden (Capromyidae) heimoon ja hutioiden (Capromyinae) alaheimoon kuuluva äärimmäisen uhanalainen jyrsijälaji.
Kääpiöhutian ruumiinpituus on vain vajaat 20 senttimetriä ja hännän pituus noin 17 senttimetriä. Se on täten heimonsa pienikokoisin laji. Kääpiöhutialla on pitkä turkki, jonka karva on karkeaa ja aluskarva pehmeää. Sen selän ja käpälien väritys on tumma, vaikkakin varpaat ja jalkapohjat ovat valkeat. Myös kuonon ja korvien etupuolella karvoissa on valkoinen kärki. Häntä on yläpuolelta musta ja alapuolelta keltaisenruskea lukuun ottamatta mustaa hännäntyveä. Hännän karvoitus on lyhyttä ja ohenee kärkeä kohden.
Kääpiöhutia kuvattiin tieteelle vuonna 1917 Kuubasta Matanzasin alueen luolasta löydettyjen leukaluiden perusteella. Ainuttakaan elävää yksilöä ei ollut tuolloin nähty, joten lajia pidettiin hävinneenä. Myöhemmin samana vuonna, Zapatan soilla havaittiin ja pyydystettiin useita kääpiöhutioita. Vuonna 1937 kääpiöhutioita havaittiin taas luonnossa, ja yksi pari kuljetettiin Berliinin eläintarhaan. Naaras sai yhden poikasen, joka kuitenkin kuoli kahden viikon iässä. Kääpiöhutia on tämän jälkeen havaittu vielä vuonna 1951, ja vuonna 1978 löydettiin mahdollisesti kääpiöhutialle kuuluva pesä. Laji on mahdollisesti kuollut sukupuuttoon, mutta jos niitä on vielä jäljellä, populaation koko on todennäköisesti alle 50 yksilön luokkaa.
IPhone X

iPhone X on Apple 12. syyskuuta 2017 julkistama ja 3. maaliskuuta julkaisema älypuhelin, jonka se julkaisi samaan aikaan iPhone 8:n kanssa. Puhelin oli aiempiin iPhone-puhelimiin verrattuna täysin erilainen ja sen tärkeimpiin uusiin ominaisuuksiin kuuluu muun muuassa Face ID -kasvojentunnistus ja IP67-luokitus. Puhelimen mukana poistui aikaisemmista iPhone-malleista tuttu ”kotinäppäin”.
iPhone X:n operaattorien ennakkovarauserät loppuunmyytiin minuuteissa, ja sen hinta oli julkaisun aikoihin vähintään 1 180 euroa. Puhelin on saanut osakseen paljon ongelmia, kuten valitukset liittyn näytön hyytymiseen pienessä lämpötilassa ja pienimuotoisista räjähdyksistä.
Ominaisuudet.
Rakenne ja mitat.
iPhone X:n päämateriaali vaihtui aiempiin iPhoneihin verrattuna alumiinista lasiin ja sama muutos tapahtui iPhone 8 -malleihin. Puhelimen runko on ruostumatonta terästä, ja sen IP-luokitus on IP67, joten se on veden- ja pölynkestävä. Luokituksen mukaan laite voidaan upottaa 30 minuutiksi metrin syvyyteen. Puhelin ei kuitenkaan ole täysin vedenkestävä ja tarvitseekin esimerkiksi vedenalaista kuvausta varten suojatun kotelon. iPhone X:n mitat ovat 143,6 × 70,9 × 7,7 millimetriä ja paino 174 grammaa.
Kamera.
iPhone X:ssä on kaksi 12 megapikselin takakameraa; laajakulma ja tele. Laajakulmakameran aukko on f/1,8 ja telekameran f/2,4. Molemmilla kameroilla voidaan kuvata 4K-videota 60 ruudunpäivitysnopeudella. Kameran suurin päivitys oli uusi anturi, joka suunniteltiin paremmaksi erityisesti iPhone X:ää varten. Macpaw-sivusto kehui kameraa, mutta mainitsi myös sen samankaltaiset kuvat verrattuna toisiin iPhoneihin. 
Näyttö.
iPhone X:n näytön tyyppi on Super Retina AMOLED ja sen koko on 5,8 tuumaa. Näytön resoluutio on 1 125 × 2 436 pikseliä. Näytön maksimikirkkaus on 625 nittiä ja se peittää lähes kokonaan näytön etuosan. Näytön yläreunassa on kuitenkin musta lovi, joka erottuu erityisesti vaaleaa taustasa vasten. Techradar kehui arvioinnissaan näyttöä ja erityisesti sen katselukulmien avaruutta.
Akku.
iPhone X:n akun kapasiteetti on 2 716 milliampeerituntia. Puhelin tukee langatonta Qi-latausta. Tomsguide-sivuston akun testauksessa iPhone X kesti 10 tuntia ja 49 minuuttia ja tulos arvioitiin erittäin hyväksi muttei täydelliseksi.
Face ID.
Face ID on yksi puhelimen näkyvimmistä uudistuksista ja se korvasi aiemmin käytetyn ”kotinäppäimen”. Face ID toimii muun muuassa vaihtoehtoisena tapana avata puhelimen lukitus. Mahdollisuutena sille, että toinen ihminen voisi avata puhelimen, annettiin yksi miljoonasta. 
Ongelmat ja kritiikki.
iPhone X joutui monenlaisten ongelmien kohteeksi hetki julkaisun jälkeen. Sen näytön väitettiin hyytyvän kylmässä ja kaiuttimien kerrottiin säreilevän ja vääristävän ääntä. Puhelin on saanut kritiikkiä myös sen kalliista hinnasta, joka ei antaisi tarpeeksi uudistuksia muihin malleihin. Suomalainen tietotekniikkasivusto Io-tech kritisoi hieman puhelimen rakenteellisia ominaisuuksia.
Siddheshwari Devi

Siddheshwari Devi (; 1908 Benares – 1977) oli intialainen laulaja.
Devi menetti äitinsä parivuotiaana ja sai myöhemmän kasvatuksen sekä johdatuksen musiikkiin tädiltään, Rajeshwari Deviltä. Hän pääsi Siyaji Maharajin oppilaaksi, mutta suurimman osan musiikinopetuksestaan hän sai Bade Ramdasilta. Hänen muita opettajiaan olivat Rajab Ali Khan ja Inayat Khan. Devi tulkitsi khyalia, mutta myös muita musiikin muotoja, kuten thumri-laulutyyliä, jota pääsi myöhemmällä urallaan opettamaankin Shriram Bharatiya Kala Kendraan. Hän esiintyi aluksi Intian kaupungeissa ja niiden hoveissa, mutta eteni kansainväliselle uralle, joka vei hänet Lontooseen, Roomaan, Kabuliin ja Nepaliin. Hänen saamiensa palkintojen joukossa olivat Sangeet Natak Akademin palkinto (1966), Padma Shri (1966) ja kirjallisuuden kunniatohtorin arvo Kolkatan Rabindra Bharati -yliopistosta (1973).
Devin johdolla opiskelivat muiden muassa hänen tyttärensä Savita Devi sekä Rita Ganguly.
Mani Kaul ohjasi vuonna 1989 hindiksi Deviä käsittelevän elokuvan "Siddheshwari".
Josh Dallas

Joshua Paul "Josh" Dallas (s. 18. joulukuuta 1978 Louisville, Kentucky, Yhdysvallat) on yhdysvaltalainen näyttelijä. Hän on näytellyt muun muassa Fandralin roolissa elokuvassa "Thor" ja Unelmien prinssinä sarjassa "Olipa kerran".
Aiheesta muualla.
Josef Beránek

Josef Beránek (s. 25. lokakuuta 1969 Litvínov) on tšekkiläinen uransa lopettanut jääkiekkoilija, pelipaikaltaan keskushyökkääjä. Hän pelasi urallaan 531 NHL-runkosarjaottelua Edmonton Oilersissa, Philadelphia Flyersissa, Vancouver Canucksissa ja Pittsburgh Penguinsissa.
NHL-uransa jälkeen Beránek toimi HC Slavia Prahan kapteenina 8 kauden ajan kunnes hän lopetti uransa vuonna 2010. Beránek teki NHL-urallaan yhteensä 118 maalia, 144 syöttöpistettä ja 262 tehopistettä ja keräsi 398 rangaistusminuuttia.
Kari Tapiola

Kari Tapani Tapiola (s. 21. maaliskuuta 1946 Helsinki) on suomalainen Kansainvälisen työjärjestön ILO:n eläkkeellä oleva toimitusjohtaja.
Työura.
Tapiola aloitti uransa toimittajana Helsingin Sanomien ulkomaanosastolla vuonna 1966. Hän liittyi sosialidemokraatteihin ja vuonna 1972 hän oli ulkoministeri Kalevi Sorsan poliittisena sihteerinä Paasion II hallituksessa. Tämän jälkeen Tapiola oli SAK:n kansainvälisten asioiden sihteerinä 1972–1976, YK:n monikansallisten yritysten keskuksen ("United Nations Centre on Transnational Corporations (UNCTC)") toimitusjohtajan erityisavustajana 1976–1978 ja OECD:n palkansaajien neuvoa-antavan komitean TUAC:in ("Trade Union Advisory Committee") pääsihteerinä Pariisissa 1978–1985. Hän oli Suomessa SAK:n tiedotusjohtajana 1985–1988 ja kansainvälisten asioiden johtajana 1988–1996. Tapiola toimi Kansainvälisen työjärjestön ILO:n varapääjohtajana ja toimitusjohtajana Genevessä Sveitsissä 1996–2010. Vuodesta 2010 alkaen hän on toiminut ILO:n pääjohtajan erityisneuvonantajana.
Tapiola on urallaan ollut tekemisissä kansainvälisten työstandardien, työntekijöiden perusoikeuksien, monikansallisten yritysten, globalisaation sosiaalisten ja työllisyysvaikutusten, teknologisen muutoksen ja työsuhteiden sekä siirtymävaiheessa olevien maiden sosiaalisten ja työelämän kysymysten kanssa. 
Yksityiselämä.
Kari Tapiolan ensimmäinen puoliso vuosina 1969–1979 oli toimittaja ja poliitikko Ulpu Iivari. Heillä on vuonna 1970 syntynyt poika. Tapiolan toinen puoliso vuodesta 1979 on Else-Marie Bregard.
IPhone 11

iPhone 11 on Applen 20. syyskuuta 2019 julkaisema älypuhelin. Puhelimesta julkaistiin samaan aikaan kalliimmat iPhone 11 Pro- ja iPhone 11 Pro Max -versiot.
Ominaisuudet.
iPhone 11:ssä on 6,1 tuuman näyttö ja kuusiytiminen Apple A13 -suoritin. Keskusmuistia on neljä gigatavua ja tallennustilaa on valittavana 64, 128 tai 256 gigatavua. Akun kapasiteetti on 3 110 milliampeerituntia, ja se tukee 18 watin latausta ja 7,5 watin langatonta latausta.
Puhelimessa on kaksi takakameraa, joista toinen on 12 megapikselin pääkamera ja toinen 12 megapikselin ultralaajakulmakamera. Etukameran tarkkuus on 12 megapikseliä. Puhelimella voi kuvata videoita 4K-laadulla 60 fps ja Full HD -laadulla 240 fps. iPhone 11 -puhelimessa on uusi "Night mode" -tila, jolla voi ottaa kirkkaampia kuvia pimeässä ilman salamaa. Puhelimen mukana tuli myös uusi "slofie"-tila, jolla voi kuvata hidastettua videota etukameralla.
iPhone 11:ssä on 3 110 milliampeeritunnin litiumioniakku, joka tukee 18 watin latausta ja 7,5 watin langatonta latausta. Puhelimen IP-luokitus on 68, ja se on pölyn- ja vedenkestävä.
Puhelimessa oli julkaisuhetkellä iOS 13, joka on päivitettävissä iOS 26.0.1 -versioon.
Ippolit Bogdanovitš

 
Ippolit Fjodorovitš Bogdanovitš (; 1744−1802) oli venäläinen kirjailija.
Suku ja virkaura.
Bogdanovitš kuului ukrainalaistaustaiseen köyhään maalaisaatelistoon. Hän sai kotiopetusta, ja hänet hyväksyttiin vuonna 1754 junkkeriksi Moskovaan Korkeimpaan oikeusistuimeen ja myös senaatin kanslian matemaattisen koulun opiskelijaksi. Vaikka hän olisi halunnut Moskovan yliopiston teatteriryhmään, hän pääsi vuonna 1757 koulun perustajan Mihail Matvejevitš Heraskovin (1733-1807) vaikutuksella opiskelemaan Moskovan yliopiston kimnaasiin, joka oli aatelispojille tarkoitettu sisäoppilaitos. Heraskov myös otti pojan asumaan kotiinsa. Vuonna 1761 hän kirjoittautui Moskovan yliopistoon, ja jo vuonna 1763 hänelle tarjottiin sieltä luokanvalvojan paikkaa.
Bogdanovitš päätyi vuonna 1763 virkauralle Moskovaan, jossa Jekaterina Daškova valitsi hänet kääntämään uuden keisarinnan Katariina II:n kannattaman yhteiskuntafilosofian suurinta auktoriteettia Voltairea. Myöhemmin Bogdanovitš palveli muun muassa Venäjän Saksin lähetystössä Dresdenissä. Ennen "Dušenkan" kirjoittamista Bogdanovitš oli keskittynyt lähinnä virkauraan liittyvään kirjalliseen työhön.
Kirjallinen tuotanto.
Bogdanovitš on kirjoittanut näytelmiä ja sommitellut La Fontainen mukaan kertovan runoelman "Dušenka" (ven. Душенька, 'Sydänkäpy', 1783). Kuusiosainen kootut teokset on ilmestynyt Moskovassa 1809−1810.
Lunar Lander

Lunar Lander ("kuulaskeutuja") on videopelien lajityyppi, joista ensimmäinen on tehty vuonna 1969 kuukausia ensimmäisen Kuuhun laskeutumisen jälkeen.
Pelejä on sen jälkeen tehty lukuisille eri alustoille.
Historia.
Ensimmäisen pelin teki Jim Storer syksyllä 1969 Digitalin PDP-8-minitietokoneelle. Storerin koulussa oli PDP-8, jossa oli kahdeksan kaukokirjoitinta ja 12 kilotavua keskusmuistia, josta 4 kilotavua oli jaettu käyttäjien välillä. Storer kirjoitti "Lunar Landing Game" -pelin BASICin kaltaisella FOCAL-kielellä. Peli oli tekstipohjainen, vuoropohjainen ja koostui pelaajalle esitettävistä kysymyksistä joihin pelaajan piti vastata numeroilla.
Storer lähetti pelinsä Digitalille, jossa David H. Ahl muutti pelin BASICille, jonka jälkeen peli levisi suosittuna johdantona ohjelmointiin.
Ahl liitti pelin Digitalin julkaisemaan kirjaansa "101 BASIC Computer Games", jossa oli lisäksi kaksi muuta siitä inspiraariota saanutta peliä.
PDP-8:lle julkaistuja vastaavankaltaisia pelejä olivat "Rocket" (n. 1971, Eric Peters) ja "LEM" (n. 1971, William Labaree II).
Ensimmäinen graafinen peli on tehty vuonna 1973 Digitalin DEC GT-40 -päätteelle. Jack Burness sai varhain vuonna 1973 sopimuksen Digitalilta ja ohjelmoi "Moonlander"-pelin PDP-11 assemblyllä. Peli käytti vektorigrafiikkaa ja näytti poikkileikkauksen kuun pinnasta. Peli oli suosittu akateemisissa laitoksissa, joissa oli pääte.
Atarin ohjelmoija Howard Delman näki Burnessin pelin vierailulla Nasan Ames Research Centerissä ja sai inspiraation pelin kehittämisestä kaupallisempaan muotoon. Delman ja Rich Moore kehittivät kolikkopelin "Lunar Lander" (1979) Atarilla kehitetyllä vektorigrafiikkaa näyttävällä laitteistolla. 
Pelin ohjausmalli oli samankaltainen Burnessin versioon, mutta pelaajat ohjasivat alusta työntövoimalla ja kahdella kääntöön vaikuttavalla napilla: pelistä karsittiin simulaatio ja tehtiin siitä helpompi lähestyä satunnaiselle pelaajalle. Pelissä oli neljä pelimoodia vaihtelevalla vaikeustasolla: realistisella moodilla kukaan ei osannut laskeutua.
Samaa laitteistoa käytettiin myös "Asteroids" (1979) -peliin.
Atarin kolikkopelin jälkeen useat tahot julkaisivat vastaavia pelejä kuten:
Burnessin peliä käytettiin myös ennakkotapauksena estämään Ataria patentoimasta kokonaista joukkoa pelejä.
"Gravitar" (1982) perustui konseptiin "Lunar Landerin" ja "Asteroidsin" yhdistelmästä.
Ellun Kanat

Ellun Kanat on vuonna 2008 perustettu viestintätoimisto. Yrityksen palvelut liittyvät viestintään, kriisiviestintään, strategioihin ja yrityskulttuuriin, vastuullisuuteen ja vaikuttamiseen, designiin sekä tutkimuksen ja datan hyödyntämiseen. Ellun Kanat on laajentanut liiketoimintojaan viime vuosina.
Historia.
Ellun Kanat perusti Kirsi Piha. Piha omistaa yrityksen osakkeista 51 prosenttia. Yrityksen nykyinen toimitusjohtaja on Nelli Såger (2025–). Edellinen toimitusjohtaja Taru Tujunen, joka johti yritystä 10 vuotta, toimii hallituksen jäsenenä ja omistaa yrityksen osakkeista 20 prosenttia. Hallituksen puheenjohtajana toimii hallitusammattilainen Mika Sutinen, joka omistaa yrityksestä 9 prosenttia. Ellun Kanoissa on harjoittelijat mukaan laskettuna noin 80 työntekijää, ja yrityksen toimitilat sijaitsevat Käenkujalla Helsingin Sörnäisissä.
Yritys on rekrytoinut työntekijöidensä joukkoon senior advisereiksi, ”siivittäjiksi” vuonna 2019 muun muassa työelämäprofessori Reijo Karhisen, tulevaisuudentutkija Otto Tähkäpään sekä ohjaaja-käsikirjoittaja Paavo Westerbergin. Ellun Kanojen muita siivittäjiä ovat Suvi Auvinen, Kaarina Hazard, Anna Perho ja Juhani Pehkonen.
Ellun Kanojen harjoitteluohjelma herätti kritiikkiä maaliskuussa 2023 Helsingin Sanomien julkaiseman artikkelin jälkeen. Lehden haastattelemat yhtiön entiset harjoittelijat kritisoivat harjoittelijoiden matalaa palkkatasoa, pitkiä harjoitusjaksoja ja harjoittelijoiden välistä kilpailua. Harjoittelijoita on haastateltujen mukaan otettu työtehtävien määrään nähden liikaa, mikä on johtanut kilpailuun harjoittelijoiden välillä. Yhtiön mukaan toimiin epäkohtien ratkaisemiseksi on ryhdytty. Ellun Kanojen harjoitteluohjelmaan on parhaimpina vuosina hakenut yli 400 hakijaa.
Tunnustukset ja palkinnot.
Ellun Kanojen vuoden 2019 asiakastyytyväisyyskyselyn mukaan 85 prosenttia asiakkaista oli erittäin tyytyväisiä tai tyytyväisiä yhteistyöhön yrityksen kanssa. Vastaajista 87 prosenttia koko, että Ellun Kanat on tuonut viestinnän tekemiseen uusia ideoita ja näkemyksiä. 
Taloustutkimuksen tekemä Viestintäalan yritysten imagotutkimus osoitti vuonna 2019, että strateginen viestintätoimisto Ellun Kanat on Suomen ylivoimaisesti tunnetuin viestintätoimisto.
Suhde politiikkaan.
Tunnettuna esimerkkinä pyöröovi-ilmiöstä on pidetty kokoomuksen entisen puoluesihteerin Taru Tujusen siirtymistä Ellun Kanojen toimitusjohtajaksi ja vähemmistöosakkaaksi. Alkuvuonna 2020 hallituksen puheenjohtajuudesta luopunut yrityksen perustaja Kirsi Piha puolestaan ilmoitti osallistuvansa vuonna 2021 Helsingin pormestarivaaleihin, vetäytyen kuitenkin pian ehdokkuudesta.
Kalevan tornit

Kalevan tornit on arkkitehti Harry W. Schreckin suunnittelema, 1950-luvulla Tampereen Kalevan alueelle valmistunut rakennuskokonaisuus, joka koostuu kymmenestä tornimaisesta asuinkerrostalosta sekä kahdesta matalasta liikerakennuksesta. Talot sijaitsevat Liisankallion kaupunginosassa Kalevan puistotien, Teiskontien, Ilmarinkadun ja Petsamonkadun rajaamissa kortteleissa. Niissä on yhteensä yli 400 asuntoa.
Rakennuskokonaisuus ilmentää funktionalistista kaupunkisuunnittelua. Siinä korostuvat avoin tila, luonnonvalo ja vehreys. Tornitalojen keskellä on julkinen viheralue Ilvespuisto.
Rakentaminen.
Tornien paikalle oli alun perin tarkoitus rakentaa neljätoista lamellitaloa. Koska alueen pehmeä maaperä edellytti pohjan paaluttamista, talojen perustukset olisivat tulleet kalliiksi. Niinpä suunnitelmia muutettiin ja lamellit vaihtuivat korkeiksi pistetaloiksi, jotka vaativat pienemmän perustamisalan.
Yhdeksän ensimmäistä tornitaloa ("Kalevantornit", "Teiskontornit" ja "Ilmarintornit") edustivat niin sanottua puolikunnallista asuntotuotantoa. Niihin kaikkiin tuli yhdeksän asuinkerrosta ja kaksi ullakkokerrosta. Talot rakennettiin kolmessa vaiheessa: ensimmäiset kolme tornia valmistuivat Kalevan puistotien varrelle vuonna 1951, seuraavat kolme Teiskontien puolelle vuonna 1952 ja loput kolme Ilmarinkadulle vuonna 1953. Teiskontien laitaan tehtiin lisäksi pari kaksikerroksista liikerakennusta.
Kymmenennen tornitalon, viralliselta nimeltään "Petsamonkatu 14", rakennutti yksityinen osakeyhtiö. Tämä niin kutsuttu "Miljoonatorni" valmistui Petsamonkadun varrelle vuonna 1956. Se oli edellisiä modernimpi ja paremmin varusteltu, ja siihen tuli isoja omistusasuntoja kymmeneen kerrokseen. Taloon tehtiin myös liikesiipi, johon arkkitehti Schreck sijoitti oman toimistonsa.
Status.
Kalevan tornit olivat aikoinaan Tampereen korkeimmat asuinrakennukset. Kun ne valmistuivat, niistä muodostui heti kaupungin uusi nähtävyys ja ylpeydenaihe. Tornien on katsottu kuvastavan sodanjälkeisen Suomen tulevaisuudenuskoa.
Kalevan torneja ei ole suojeltu, mutta Tampereen kaupungin kaavoitusyksikön mukaan ne ovat rakennustaiteen ja kaupunkikuvan kannalta erittäin merkittävä kohde. Museovirasto on määritellyt ne osaksi Kalevan alueen valtakunnallisesti merkittävää rakennettua kulttuuriympäristöä.
Liuva II

Liuva II oli visigoottien kuningas vuosina 601–603. Hän seurasi valtaistuimella isäänsä Rekaredia. Ilmeisesti hän oli valtaistuimelle noustessaan täysi-ikäinen, sillä lähteissä ei ole mainintaa sijaishallitsijasta. Tällä perusteella Liuva on syntynyt Rekaredin ensimmäisestä avioliitosta. Isidorus Sevillalaisen mukaan Liuva hallitsi kaksi vuotta, jonka jälkeen areiolaisen opposition johtaja Witteric kaappasi laittomasti vallan, katkaisi Liuvan oikean käden ja murhasi hänet. Chronica Regum Visigotthorumin mukaan Liuva olisi ollut kuninkaana vain vuoden.
Harmaajuurekas

Harmaajuurekas ("Rhodocollybia asema") on Omphalotaceae-heimoon kuuluva sienilaji. Sitä on vaihtelevasti pidetty joko omana lajinaan tai valkoviirujuurekkaan ("Rhodocollybia butyracea") muotona tai muunnoksena ("Rhodocollybia butyracea" f. "asema" tai "Rhodocollybia butyracea" var. "asema"). Harmaajurekkaan ja valkoviirujuurekkaan välillä on kuitenkin useita morfologisia ja ekologisia eroja. Vuonna 2021 julkaistun molekyylifylogeneettisen tutkimuksen mukaan harmaa- ja valkoviirujuurekas ovat selkeästi kaksi eri lajia.
Harmaajuurekas kasvaa alkutalveen saakka. Se on usein valkoviirujuurekasta pienempi, matalampi ja sen lakki on vaaleanharmaa ja kosteusmuuntuva. Harmaajuurekas voi harvoin olla myös albiino. Ruokasieneksi käytettäessä se on osattava erottaa syötäväksi kelpaamattomasta isojuurekkaasta ("Clitocybula platyphylla"), joka on sitä kookkaampi, rusehtavan harmaa ja voimakkaasti säikeinen. Toinen näköislaji on kalpeajuurekas ("Gymnopus dryophilus"), joka on harmaajuurekkaan tavoin syötävä.
Hyundai Aura

Hyundai Aura on Hyundain vuodesta 2020 lähtien valmistama pieni sedan-korinen automalli, joka korvasi Hyundai Xcentin. Se perustuu tekniikaltaan kolmannen sukupolven Hyundai i10:een.
Aura on edeltäjäänsä 2,5 senttimetriä pidempi akseliväliltään ja kaksi senttimetriä leveämpi. Bensiinimoottoreina ovat kolmesylinterinen 1,0-litrainen (100 hv) sekä nelisylinterinen 1,2-litrainen. Dieselmoottorina on kolmesylinterinen 1,2-litrainen (75 hv). Molempien 1,2-litraisten moottorien yhteyteen saa viisivaihteisen manuaali- tai robottivaihteiston, mutta 1,0-litraisen yhteydessä on aina robottivaihteisto.
Matteo Maria Boiardo

Matteo Maria Boiardo, Scandianon kreivi (noin 1434−1494), oli italialainen runoilija. Hän työskenteli Ferraran hovissa. Hänen pääteoksensa on karolingilaisen eli Kaare Suuren tarinapiirin aineksia käsittelevä ritarirunoelma "Orlando innamorato" ("Rakastunut Roland"), jonka henki muistuttaa bretonilaisen tarinapiirin sävyä. Runoelma kuvailee ilman minkäänlaista sommittelua ritarien loputtomia, satumaisia seikkailuja. Arioston "Raivoisa Roland" on Boiardon teokseen jatkoa. Francesco Berni on julkaissut kielellisesti silotellun mukailun Boiardon runoelmasta. "Orlando innamoraton" lisäksi Boiardo on julkaissut kauniita sonetteja sekä näytelmän "Timone".
Boiardon "Rakastuneesta Rolandosta" on julkaistu suomenkielinen näyte (I: Laulu XVIII: 29–41) teoksessa "Italian kirjallisuuden kultainen kirja" (suom. V. Arti, WSOY 1945).
Karl Petrus Teodor Bohlin

Karl Petrus Teodor Bohlin (1860 Tukholma, Ruotsi – 1939 Tukholma, Ruotsi) oli ruotsalainen tähtitieteilijä. Hän opiskeli tähtitiedettä Uppsalan yliopistossa. Hän tuli Uppsalan yliopistoon 1880 apulaiseksi, 1881 dosentiksi, toimi jonkin aikaa Berliinin yliopistossa. Hänet nimitettiin professoriksi ja Tukholman observatorion johtajaksi 1897. Bohlin on tutkinut Encken pyrstötähteä ja kirjoittanut tutkimuksia kosmillisen mekaniikan alalta.
Johann Gottlieb Friedrich von Bohnenberger

Johann Gottlieb Friedrich von Bohnenberger (1765–1831) oli saksalainen matemaatikko ja tähtitieteilijä. Hän oli vuodesta 1798 professori Tübingenin yliopistossa. Bohnenberger suunnitteli nerokkaan elektroskoopin, joka on saanut nimensä hänen mukaansa, sekä "rotatsionikoneen" (varhainen gyroskooppi).
You (televisiosarja)

You on yhdysvaltalainen jännityssarja, jonka ovat luoneet Sera Gamble ja Greg Berlanti. Sarja hahmoineen perustuu Caroline Kepnesin romaaneihin "Sinä" ("You", 2014), "Tosirak­kaus" ("Hidden Bodies", 2016), "You Love Me" (2021) ja "For You and Only You" (2023). Sarja seuraa New Yorkista kotoisin olevaa kirjakaupan myyjää, joka kehittää sairaalloisen pakkomielteen yhteen asiakkaistaan. Päähenkilö Joe Goldbergiä on luonnehdittu psykopaatiksi. Sarjaa on kuvailtu murhaajatrilleriksi, mustaksi komediaksi ja sosiaaliseksi satiiriksi.
Sarjaa tuotettiin yhteensä viisi tuotantokautta. Ensimmäinen kausi esitettiin yhdysvaltalaisella maksukanava Lifetimellä syksyllä 2018, ja toisen kauden jaksot julkaistiin suoratoistopalvelu Netflixissä 26. joulukuuta 2019. Kolmas kausi julkaistiin lokakuussa 2021. Neljännen tuotantokauden ensimmäinen osa julkaistiin Netflixissä 9. helmikuuta 2023 ja toinen osa kuukautta myöhemmin 9. maaliskuuta.
Kolme ensimmäistä tuotantokautta perustuvat Keplerin kirjoihin, mutta neljättä kautta varten kirjoitettiin ihan uusi juoni. Viidennellä ja samalla viimeisellä kaudella aloittivat uudet showrunnerit Michael Foley ja Justin W. Lo. Viides kausi julkaistiin Netflixissä 24. huhtikuuta 2025.
Rooleissa.
Päähahmot.
Kausi 1
Kausi 2
Kausi 3
Kausi 4
Kausi 5
 
Sivuhahmot.
Kausi 1
Kausi 2
Kausi 3
Kausi 4
Kausi 5
Phenacoccus abditus

Phenacoccus abditus on nivelkärsäisten (Hemiptera) lahkoon ja villakilpikirvojen (Pseudococcidae) heimoon kuuluva hyönteislaji. Lajin kuvasi tieteelle ensimmäisen kerran Borchsenius vuonna 1949. Sillä ei ole alalajeja.
Phenacoccus acericola

Phenacoccus acericola on nivelkärsäisten (Hemiptera) lahkoon ja villakilpikirvojen (Pseudococcidae) heimoon kuuluva hyönteislaji. Lajin kuvasi tieteelle ensimmäisen kerran King vuonna 1902. Sillä ei ole alalajeja.
Phenacoccus aceris

Phenacoccus aceris on nivelkärsäisten (Hemiptera) lahkoon ja villakilpikirvojen (Pseudococcidae) heimoon kuuluva hyönteislaji. Lajin kuvasi tieteelle ensimmäisen kerran Signoret vuonna 1875. Sillä ei ole alalajeja.
Samsung Galaxy Grand

Samsung Galaxy Grand on Samsung Electronicsin joulukuussa 2012 esittelemä ja tammikuussa 2013 julkistama kosketusnäytöllinen älypuhelin, jossa on 5 tuuman näyttö. Puhelimen irrotettavan akun kapasiteetti on 2 100 milliampeerituntia ja sen prosessorina on kaksi Cortex-A9-ydintä nopeudella 1,2 GHz. Siinä on keskusmuistia yksi gigatavu ja tallennustilaa kahdeksan gigatavua. Tallennustila on laajennettavissa microSDXC-kortilla. Puhelimen käyttöjärjestelmä on Android 4.1.2 Jelly Bean, mutta sen voi päivittää Android 4.2.2:een. Takakameran tarkkuus on kahdeksan megapikseliä ja etukameran kaksi megapikseliä.